कोको ने प्यार को कभी काम के आड़े नहीं आने दिया, रेहान को उसकी यही आदत पसंद आयी
सॉरी यार, पर मैं करती भी तो क्या? तुम्हारे लिए या तुम्हारे काम के लिए मैं खुद के साथ चीट कैसे कर सकती हूं? आई होप तुम समझ पाओगे मुझे।
“यार, चलो भी अब! फिल्म रिव्यू बाद में कर लेना, कौन-सा आज ही छपना है?” यह आवाज थी कोको के बेस्ट फ्रेंड रेहान की।
“हां, पता है मुझे रेहान,” कोको ने कहा। “लेकिन आज मीडिया के लिए स्पेशल स्क्रीनिंग रखी गई है। तुम चाहो मेरे साथ चल सकते हो। चलो, आज मैं तुझे फिल्म दिखा लाऊं,” कोको ने मुस्कुराते हुए कहा।
“रहने दो, मुझे नहीं तुम्हारी ये फिल्म फ्री में। कल हम सारे दोस्त ‘फर्स्ट डे-फर्स्ट शो’ देखने जाएंगे,” रेहान ने गुस्सा जाहिर करते हुए कहा।
“अच्छा, तो यह बात है। बोलो, कल के लिए क्या गिफ्ट चाहिए?” कोको ने पूछा।
“अरे मोटी, तुम बस फिल्म की रेटिंग सही दे देना! मेरे लिए यही गिफ्ट है।”
असल में रेहान का बर्थडे फ्राइडे को था और उसी दिन मूवी देखने, घूमने फिरने के बाद उसका नाइट पार्टी थ्रो करने का प्लान था। जिसमें रेहान ने कोको के लिए सीक्रेट सरप्राइज भी प्लान किया हुआ था। कोको फ्राइडे नाइट पार्टी वाली बात से बेखबर थी।
कोको एक कंटेंट क्रिएटर थी और किसी न किसी सब्जेक्ट को लेकर अक्सर ही सोशल मीडिया पर रील्स बनाती रहती। उसकी रील्स सेकंड्स में ही वायरल हो जाती, क्योंकि उसका कंटेंट मजेदार होता था।
ज़ाहिर है कंटेंट क्रिएटर है तो कंटेंट तो शानदार होना ही था। कोको की रील्स की खास बात यह थी कि वह बीच-बीच में रोचक इंटरव्यू करती, जिससे लोग काफी जुड़ते।
कोको का यह काम केवल शौकिया था, वैसे वह जॉब एक मीडिया हाउस में करती थी। कोको उस संस्थान की पेज 3 की फ्रीलांस कंटेंट क्रिएटर भी थी। महीने में फिल्म रिव्यू लिखकर ही वह काफी पैसा कमा लेती। कोको की फिल्म की रेटिंग एकदम सटीक होती। इस सर्कल में उसे फेमस फिल्म क्रिटिक का दर्जा दिया जाता, जहां पहले से ही बड़े बड़े नाम मौजूद थे।
मीडिया वालों के लिए बृहस्पतिवार को फिल्म की स्क्रीनिंग रखी जाती ताकि उसे पढ़कर लोगों की भीड़ थिएटर पहुंचे।
इस फिल्म को बनने में काफी लंबा अरसा लगा था। फिल्म इंडस्ट्री में पहले से ही बहुत चर्चे थे कि यह फिल्म तो इस साल के सारे रिकॉर्ड तोड़ देगी। इसलिए भी शायद कोको पर इसका रिव्यू करने को लेकर एक प्रेशर था।
कोको इसे फिल्म को आम पब्लिक के बीच में बैठकर उनका रिएक्शन जानना चाहती थी। इसके लिए उसने इस स्क्रीनिंग के लिए अपने इंस्टा पेज की मदद से 15 आम और बेहद अननोन लोगों को भी पर्सनली इनवाइट किया था।
कोको ने फिल्म पोस्टर के साथ कुछ सेल्फी लेकर इंस्टा पर अपलोड की। कुछ ही सेकेंड में उसके फॉलोअर्स के कमेंट आने लगे कि ‘मैम बताना कि फिल्म कैसी है?’ ‘आपकी रेटिंग देखकर ही मेरा पूरा गांव इसे देखने जाएगा।’
कोको के कान में रेहान की आवाज गूंज रही थी कि रेटिंग सही से देना, वही उसका गिफ्ट है। तो दूसरी ओर फॉलोवर्स के कॉमेंट्स उसे याद आ रहे थे।
इस कॉमेंट को कोको ने काफी सीरियसली लिया था। वह सोच ही रही थी कि एक फिल्मकार वर्षों की मेहनत से फिल्म तैयार करता है, जिसमें सैकड़ों लोगों की मेहनत लगती है। चंद मिनटों में उसके काम का एनालिसिस हो जाता है। ये कितना न्यायसंगत है?
ऐसे तो सोशल मीडिया पर सभी क्रिटिक हैं, लेकिन 'फेमस फिल्म क्रिटिक्स की राय को भी कुछ लोग तवज्जो देते हैं। कुछ क्रिटिक्स अपने रिव्यू को स्पाइसी बनाने के चक्कर में कई बार हद पार कर जाते हैं। जो लोग फिल्म से जुड़े होते हैं उनमें से कुछ को ये तीखी बातें चुभती भी हैं।
पर कोई बात नहीं। कोको, तुम ईमानदारी से फिल्म का रिव्यू करना, कोको ने खुद को ही कहा।
इस बीच साल की सबसे बड़े बजट वाली फिल्म बिग स्क्रीन पर आ गई...
फिल्म देखने के बाद कोको अपने घर पहुंच कर सीधा रिव्यू लिखने बैठ गई...
हैशटैग के साथ उसने वन वर्ड में लिखा 'वेरी डिसअपॉइंटिंग’ और रेटिंग दी पूरे 2 स्टार...। आगे का रिव्यू कुछ इस तरह था...
“जब किसी फिल्म की रिलीज से पहले उसके वीएफएक्स के ही ज्यादा चर्चे हों, तो आपकी उम्मीदें बढ़ जाती हैं। इससे फिल्म के साथ भी कुछ ऐसा ही हुआ है। यह फिल्म टॉलीवुड की एक फिल्म का रीमेक है। इस फिल्म ने टॉलीवुड में रिकॉर्ड तोड़ कमाई की थी, पर इसका हिंदी अवतार बनाने के चक्कर में फिल्म की ऐसी की तैसी हो गई।
बेमेल संवाद और ऐक्शन सीन के वीएफएक्स इस मसाला फिल्म को काफी कमजोर कर रहे हैं। यह भी चर्चा थी कि सच में पूरी फिल्म में ग्राफिक्स पर बहुत काम हुआ है। ऐसे ग्राफिक्स अभी तक बॉलीवुड में नहीं देखे गए… लेकिन क्या वाकई ऐसा है? फिल्म में कई बार इतनी आग दिखती है कि लगता है कि वीएफएक्स में बस लाल, पीले, नारंगी अलग-अलग रंगों से आग दिखाने की ही कोशिश की गई है। जब रिव्यूअर्स फिल्म बीच में छोड़कर उठ जाएं तो समझें कि आपने क्या परोसा है। लास्ट बट नॉट द लीस्ट इस वीकेंड ओटीटी पर इस नई सीरीज को एंजॉय करना न भूलें।”
रिव्यू पब्लिश होने के लिए मेल करके के बाद करीब 12 बजे रेहान को बर्थडे विश करके कोको सो गई थी।
सुबह उठी तो रेहान के रात के मैसेज थे- कितनी रेटिंग देने वाली हो मेरी कोको। फोन तो उठाओ...बता न कैसा लगा मेरा काम? उठ मोटी, कहीं सो तो नहीं गई तुम।
कोको अगले दिन देर से उठी थी। तब तक अखबार सभी के घर में पहुंच चुका था। फिर उसने अपना फोन चेक किया, रेहान के रात के सारे मैसेज उसने पढ़ तो लिए थे पर रिप्लाई करने की हिम्मत नहीं हुई। कोको रिप्लाई करती भी तो क्या? कि खराब वीएफएक्स का यूज़ किया है? फिल्म की कास्टिंग के अलावा हरेक चीज़ घटिया है…
कोको मन ही मन बोली कि रेहान तुम्हें अपने सारे सवालों का जवाब मेरा रिव्यू दे ही देगा। अब तक तो तुमने पढ़ ही लिया होगा। सॉरी यार, पर मैं करती भी तो क्या? तुम्हारे लिए या तुम्हारे काम के लिए मैं खुद के साथ चीट कैसे कर सकती हूं? आई होप तुम समझ पाओगे मुझे।
चलो बर्थडे बॉय को कॉल तो किया जाए, यह सोचकर कोको ने रेहान को कई बार कॉल लगाया पर उसने फोन नहीं उठाया।
कोको जानती थी कि रेहान को रेटिंग देखकर धक्का लगा होगा। वह नाराज़ भी होगा क्योंकि यह रेहान का भी पहला बड़ा प्रोजेक्ट था।
लेकिन कोको करती भी तो क्या...
यही बात तो खास थी कोको की कि वह प्रोफेशनल और पर्सनल लाइफ दोनों अलग रखती थी।
रेहान बेहतरीन ग्राफिक्स डिजाइनर था और स्पेशल ट्रेनिंग लेकर वह वीएफएक्स को डिजाइन करता था। कई प्रोजेक्ट्स उसके टॉप लेवल के थे, पर उसकी लो बजट में दो फिल्में और एक सुपरहिट सीरीज़ भी आ चुकी थी। उसकी फिल्में भले ही 100 के क्लब में शामिल नहीं थी, पर रोहन के ग्राफिक्स डालने के मिक्स एंड मैच को देखकर कोको उसके काम की दीवानी थी। उस समय कोको ने उसकी फिल्म को साढ़े तीन स्टार दिए थे, तब तो रेहान कोको से काफी खुश था।
कोको ने सोचा, तब भी मैंने जेनुइन रेटिंग दी थी और अब भी सही रेटिंग दी है। फिल्म मुझे जिस रेटिंग की लगेगी, मैं वहीं दूंगी। मुंह बिचकाते हुए कोको बुदबुदाई।
इसके बाद कोको ने अन्य रिव्युअर्स के रिव्यू को पढ़ा और देखकर वह शॉक्ड रह गई। उसके अलावा बाकी रिव्युअर्स ने मूवी तो 2.5, 3 से सेकर 3.5 तक रेटिंग स्टार दिए थे। कोको के माथे पर पसीने की बूंदें छा गईं। अगले पल उसने सोचा कि हो सकता है कि वह रेहान के काम को लेकर ज्यादा सख्त हो रही हो… शायद इसलिए कुछ ज्यादा लिख गई। लेकिन फिर उसने देखा कि इनमें वे रिव्युअर भी शामिल थे जो बीच में ही मूवी छोड़कर चले गए थे। पर उन्होंने फिल्म को दिल खोलकर रेटिंग दी थी।
एक बार फिर कोको ने रेहान की वॉल चेक की, शायद उसका कुछ हाल पता चल सके, पर शाम होने को थी और रेहान का कुछ अता-पता ही नहीं था। ऐसा पहली बार हुआ था, जब रेहान बात नहीं कर रहा था।
शाम को लगभग प्राइम टाइम के लिए कोको ने बोर होकर टीवी ऑन कर किया। सोचा कि देखा जाए फिल्म को लेकर क्या बज है।
ओह तेरी। कोको के मुंह से निकला तो तुम यहां हो। फिल्म की पूरी टीम एक चैनल की डिबेट प्रोग्राम में शामिल थी, जिसमें रेहान भी था। सभी अपने-अपने तर्क दे रहे थे।
एंकर ने रेहान पर सवाल दागा कि आपकी रिव्यूअर फ्रेंड कोको ने आपकी फिल्म को 2 स्टार दिए हैं, साथ ही वीकेंड पर ओटीटी पर सीरीज देखने की बात कही है। इस पर आप क्या कहेंगे?
रेहान का जवाब था, “कोको ने अपना काम पूरी ईमानदारी से निभाया है। उसको फिल्म देखने के बाद जो सही लगा, उसने वही लिखा। अगर उसे मेरे काम में कमी लगी है, तो मैं उसे इंप्रूव करने की कोशिश करूंगा, ताकि आगे वह गलती रिपीट न हो। वह मेरी दोस्त बाद में है, पहले मेरी सबसे बड़ी क्रिटिक है। कोको के हर शब्द की मैं इज्जत करता हूं।”
वेरी डिप्लोमेटिक आंसर हां, एंकर ने मुस्कुराकर कहा।
फिल्म डायरेक्टर ने हंसते हुए कहा, “रेहान हां में हां इसलिए मिला रहा है, क्योंकि उसे इस शो ले बाद कोको से ही मिलने का रहा है।”
यह सुनकर कोको की आंखों में आंसू थे। वह नहीं जानती थी कि रेहान उसके इस रिव्यू की रेटिंग देखकर यह रिप्लाई करेगा। सच में लड़की तूने लड़का तो हीरा चुना है, कोको मन ही मन सोचते हुए मुस्कुराई।
थोड़ी देर बाद कोको के फोन की घंटी बजी। रेहान लाइन पर था। कहां हो, यार तुम?
आ रहा हूं तेरे पास। जल्दी तैयार हो जा। पार्टी थ्रो की है घर पर। कुछ सरप्राइज भी है तेरे लिए...
वाउ...क्या है बताओ ना?
बोला न सरप्राइज है। जल्दी से तैयार हो जा मेरी अम्मा।
थोड़ी देर बाद रेहान, कोको के घर के नीचे आ चुका था। कोको भी उसकी गाड़ी में जाकर बैठी थी। एक-दूसरे को हग किया और कोको ने उसे किस करते हुए बर्थडे विश किया।
साथ कोको ने रेटिंग का एक्सप्लेनेशन देना चाहा, पर रेहान ने उसके मुंह पर हाथ रख दिया और कहा कि हम दोनों ने पहले ही डिसाइड किया था कि हम एक-दूसरे के काम को ईमानदारी से नंबर देंगे। तो अब कुछ मत कहो, प्लीज। आई नो, कि तू अपने काम के प्रति बहुत ईमानदार हो। आज के बाद पूरी दुनिया भी जान जाएगी।
दोनों पार्टी में पहुंच चुके थे। रेहान की बर्थडे पार्टी थी, पर सब कोको का इंतजार कर रहे थे। कोको अभी तक इस बात से अंजान ही थी। केक काटने के लिए रेहान ने कोको का हाथ पकड़ रखा था। तभी रेहान जोर से चिल्लाया था, कैमरा सेट कर लो। मुझे रील बनानी है, क्योंकि मुझे कोको को लाइव प्रपोज करना है।
सभी कैमरे सेट थे, रेहान ने ब्लेजर की पॉकेट से रिंग निकाली और कोको को पहनाने से पहने पूछा, “विल यू मैरी मी, कोको। क्या इस 2 स्टार रेटिंग वाले से तुम शादी करोगी?”
कोको ने हंसते हुए हामी भरी और बोली फिल्म 2 स्टार थी, पर तुम तो मेरे 5 स्टार हो। टीवी पर कहे गए रेहान के शब्द जैसे कोको के लिए गोल्डन वर्ड्स थे। कोको और रेहान दोनों ने लाइव स्ट्रीमिंग के जरिए अपने प्यार का इज़हार अपने फॉलोवर्स से कर दिया था। फिल्म तो हिट होनी ही थी।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें